Príloha č. 3

Opatrenia
prijaté na základe projektu protipožiarnej ochrany lesa a jeho doplnku schváleného Výborom vlády Slovenskej republiky pre obnovu a rozvoj Vysokých Tatier

•	Aktualizovať obrysové mapy a porastové mapy lesných porastov  v postihnutých oblastiach s vyznačením prístupových ciest a vodných zdrojov. Uvedená úloha je splnená.
•	Určiť vhodný postup pri spracovaní kalamity, ktorý je základným predpokladom eliminácie požiarneho rizika, ktoré vyplýva z vysokého požiarneho zaťaženia. Pokiaľ ide o stanovenie postupu pri spracovaní kalamity, táto úloha bola splnená. 
•	Definovať základné lesohospodárske opatrenia, najmä pokiaľ ide o základné rozčleňovacie protipožiarne pásy a rozčleňovacie prieseky, ktorých úlohou je  rozčleniť väčšie kalamitné plochy,  prípadne väčšie komplexy lesa na menšie  z dôvodu zabránenia šírenia prípadného požiaru. Základné opatrenia boli definované a ich realizácia uskutočnená.
•	Vyčistiť a udržiavať ochranné pásma v blízkosti plynovodov. Úloha bola splnená okrem úseku prechádzajúceho cez TANAP v dĺžke cca 100 m, kde nebol zatiaľ udelený súhlas príslušného orgánu štátnej správy ochrany prírody. 
•	Zabezpečiť prístupové komunikácie k vodným zdrojom a navrhnúť ďalšie stanovištia na vodných zdrojoch. Úloha bola splnená. 
•	Zvýšiť počty protipožiarneho náradia oproti vyhláškou určených počtov o 5 ks sekeromotýk, 5 ks tlmníc, 1 ks ručnej striekačky a pri rozlohe nad 100 ha výmery lesa aj o jednu motorovú pílu. Uvedený materiál je nevyhnutný na predpokladané množstvo nasadených osôb na likvidáciu požiaru. Úloha bola splnená. 
•	Navýšiť a vyčleniť finančné prostriedky pre ďalšie doplnenie špeciálnej hasiacej techniky na nákup: 1 ks - špeciálne automobilové vozidlo určené na hasenie lesných požiarov s plnou výbavou, 1 ks - špeciálne terénne automobilové vozidlo určené na prepravu hasičov a materiálu, 15 ks - genfo vesty (genfo vaky) na dohášanie požiariska,                  5 ks - prenosné motorové striekačky HONDA, prípadne prenosné plávajúce čerpadlá,       25 ks - hadice typu B, 25 ks - hadice typu C, 10 ks - vzduchové izolačné dýchacie prístroje, t. j. spolu 12  575 tis. Sk. Finančné prostriedky na tieto účely boli uvoľnené         z rezervy vlády Slovenskej republiky uznesením vlády Slovenskej republiky č. 689                zo 14. septembra 2005. Úloha bola splnená.
•	Určiť pristávacie a manipulačné plochy na využitie leteckej techniky pre hasenie  prípadných ohnísk požiaru. Uvedená úloha bola splnená.
•	Aktualizovať opatrenia na zákaz vstupu do Štátnych lesov TANAP postihnutých kalamitou s orientáciou na oblasti s vysokým stupňom rizika požiarov v pôsobnosti príslušných krajských lesných úradov v súlade so  stanovením stupňa požiarneho nebezpečenstva, ktorý vyhlasuje týždenne Technická univerzita vo Zvolene. Úloha sa plní priebežne. Od roku 2009 Technická univerzita vo Zvolene neurčuje stupeň požiarneho nebezpečenstva, nakoľko v dôsledku ukončenia projektu a nedostatku ďalších finančných prostriedkov nespolupracuje so Slovenským hydrometeorologickým ústavom.
•	Vybaviť pracovné stroje - lesné kolesové traktory, harvestory, traktory, ako aj iné vozidlá, ktoré zabezpečujú spracovanie kalamitného dreva a zvyškov po ťažbe - prenosným hasiacim prístrojom pre prípad rýchlej likvidácie vzniknutého požiaru. Úloha sa priebežne plní. 
•	Vypracovať rozpis  vlastných dopravných prostriedkov (počet, druh, ich kapacita, nosnosť a priechodnosť) z dôvodu rýchlej a organizovanej prepravy ľudí na miesto požiaru. Úloha splnená.
•	Navýšiť finančné prostriedky na zabezpečenie dodržiavania smernice Ministerstva pôdohospodárstva Slovenskej republiky a Ministerstva vnútra Slovenskej republiky          č. 1344/40/2003-700 zo dňa 18. februára 2003 o leteckej činnosti vykonávanej pri monitorovaní činnosti a hasenie lesných požiarov v roku 2005 pre letecký monitoring vykonávaný lietadlom Z137T s hasiacim médiom v sume cca 2,4 mil. Sk. Úloha je plnená každoročne vykonávaním monitoringu.
•	Odstrániť horľavý materiál Biomasu (zvyšky po kalamite, vysoké a suché trávy, kríky) v priestore postihnutom kalamitou cca 100 m od krajných objektov intravilánov, ako aj samostatne stojacich stavieb (hotel, ozdravovňa a podobne). Uvedená úloha bola splnená. 
•	Vyčleniť vyhradené plochy na sústreďovanie ťažbových zvyškov po kalamite a zabezpečiť ich proti šíreniu požiaru najmenej 20-metrovým celoobvodovým ochranným pásmom, z ktorého bude odstránený horľavý materiál, biomasa (zvyšky po kalamite, suché trávy, kríky, stojace stromy). V šírke  najmenej 6 m od okraja vyhradeného priestoru vytvoriť nehorľavú plochu (preoranie pôdy, nehorľavá spevnená plocha – betón, štrk a podobne). Plochu zabezpečiť dodatočným vodným zdrojom, prenosným hasiacim zariadením a trvalým hliadkovaním. Biomasu dlhodobo (viac ako jeden až dva dni) nenavyšovať do väčšej výšky ako 5 m. Úloha bola splnená.
•	Zvýšiť počet zamestnancov vykonávajúcich hliadkovú činnosť v stojacom lese                   i v priestoroch kalamity. Úloha sa priebežne plní.
•	Zabezpečiť redislokáciu jedného vrtuľníka Mi-171 s hasiacim zariadením VSU 5A z Bratislavy na letisko Poprad v čase zvýšeného nebezpečenstva vzniku požiaru. Plnenie úlohy je zabezpečované podľa požiadaviek. Presun vrtuľníka je možný na základe požiadavky Okresného riaditeľstva zboru v Poprade v čase zvýšeného „Indexu požiarneho nebezpečenstva v lesoch“, ktorý vyhlasuje Slovenský hydrometeorologický ústav.
•	Sprístupniť lesné pozemky určené na  výskumné účely (tzv. samovývoj,  ponechaním                  100 %-ej kalamitnej drevnej hmoty - č. 1 010, 1 018, 1 002, 1 003, 1 004, 1 008, 1 019 a, 1019 b, 1 034 a, 1 034 b pre pozemnú hasičskú techniku. Úloha bola splnená. Podľa miestnych podmienok boli vytvorené prístupové komunikácie so šírkou 2 najviac 2,5 m.